ผู้ปกครองยะลาเตรียมพร้อมเปิดเทอมให้บุตรหลาน เลือกซื้อชุดนักเรียน คึกคัก
ผู้ปกครองยะลาเตรียมพร้อมเปิดเทอมให้บุตรหลาน เลือกซื้อชุดนักเรียน คึกคัก ขณะราคาชุดนักเรียนคงเดิม

วันนี้ (29 เม.ย. 61) พ่อแม่ ผู้ปกครองในพื้นที่อำเภอเมือง และอำเภอต่าง ๆ ในจังหวัดยะลา รวมทั้งประชาชนจากจังหวัดใกล้เคียง ใช้เวลาช่วงว่างในวันหยุด นำบุตรหลานมาเลือกซื้อชุดนักเรียน ชุดพลศึกษา ชุดลูกเสือ เนตรนารี รองเท้า ถุงเท้า กระเป๋า เข็มขัด อุปกรณ์ต่าง ๆ ที่ร้านขายชุดนักเรียน “สวยดี” ตลาดสดเทศบาลนครยะลา เพื่อเตรียมความพร้อมให้กับบุตรหลาน ก่อนเปิดเทอมในช่วงเดือนพฤษภาคมกันอย่างคึกคัก
 
ซึ่งทางร้านก็จะมีเครื่องแบบนักเรียนทุกระดับชั้น ทั้งชาย ผู้หญิง หลายขนาดให้เลือกซื้อ เลือกลอง ส่วนราคาเครื่องแบบนักเรียนในปีนี้ก็ยังราคาคงเดิม ไม่มีการปรับขึ้นแต่อย่างใด โดยเครื่องแบบอนุบาล 1-3 ราคา 300 บาท ป.1-6 ราคา 360 บาท ม.1-3 ราคา 450 บาท ม.4-6 ราคา 500 บาท และ ปวช.ราคา 900 บาท
 
โดยผู้ปกครองบางคนก็จะซื้อครั้งเดียวครบชุดให้กับบุตรทุกคน ส่วนผู้ปกครองบางรายซึ่งเดินทางมาจากจังหวัดนราธิวาส ก็จะทยอยซื้อให้กับบุตรครั้งละหนึ่งคน เนื่องจากค่าใช้จ่ายไม่เพียงพอ เศรษฐกิจไม่ค่อยดี โดยบอกว่ายังเหลือเวลาอีกหลายวันก่อนเปิดเทอม ก็ยังทันที่จะมาซื้อให้กับบุตรที่เหลือ
 
นางวัลภา แซ่คิว เจ้าของร้าน เปิดเผยว่า ปีนี้ชุดนักเรียนทุกระดับชั้น ไม่ได้ปรับขึ้นราคาแต่อย่างใด ยังคงราคาเดิม จะมีก็แต่ราคาค่าปักชื่อ ซึ่งขึ้นราคาเล็กน้อย ปีนี้มีประชาชนนำเสื้อชุดเดิมมาเลาะชื่อปักใหม่กันจำนวนมาก ส่วนราคาก็จะเริ่มต้นที่ 20 บาท ไปจนถึง 45 บาท
 
สำหรับชุดนักเรียนในช่วงนี้ ก็มีพ่อแม่ ผู้ปกครอง ทยอยเดินทางมาเลือกซื้อกันอย่างต่อเนื่อง โดยส่วนใหญ่ก็จะเป็นพ่อแม่ ผู้ปกครองที่อยู่ต่างอำเภอ จะมาเลือกซื้อกันเร็วหน่อย เพื่อลดความแออัดในช่วงใกล้ ๆ เปิดเทอม อีกส่วนหนึ่งผู้ปกครองจะอยู่ไกล และในเดือนหน้าก็จะเข้าสู่เดือนถือศีลอดของพี่น้องชาวไทยมุสลิม ผู้ปกครองบางคนก็จะไปเมกกะ ก็จะต้องมาเลือกซื้อชุดนักเรียนให้บุตรหลานก่อน
 
ส่วนกำลังซื้อของประชาชนในปีนี้ถึงแม้จะน้อยลง ก็สามารถขายได้เรื่อย ๆ เนื่องจากผู้ปกครองก็มีความจำเป็นต้องเลือกซื้อให้กับบุตรที่กำลังเรียน แต่อาจจะลดจำนวนลง โดยชุดนักเรียนบางชุดยังใช้ได้ก็ไม่ต้องซื้อ นำของเก่ามาปัก มาเลาะทำใหม่ จะได้ประหยัดค่าใช้จ่าย โดยเฉพาะนักเรียนระดับประถมศึกษา พ่อแม่ จะพามาซื้อกันจำนวนมาก ราคาก็อาจจะไม่เท่ากัน ต่างกันเล็กน้อยตรงขนาด ของเด็ก